钦定古今图书集成/理学汇编/经籍典/第188卷 > 李琪王霸世纪 > 序小邾世纪
## 钦定古今图书集成/理学汇编/经籍典/第188卷 > 李琪王霸世纪 > 序小邾世纪

小邾亦曹姓之国，介在海滨，畏齐事鲁而偪于宋，非
一日也。观晋悼之世，小邾不至于会，悼公欲谋之，其
大夫曰：“是齐故也。”鲁襄之世，小邾尝至于朝，襄公欲
卑之，其大夫曰：“是实不忘鲁好也。”非其畏齐事鲁者
欤？鲁庄公十五年，《经》书伐郳者宋人。哀公四年，《经》书
“执小邾子”者，亦宋人。又非其偪于宋者然欤夫以弱
国小，众剪然求好于强齐、宋、我之间，常恐不足，亦无
可道者明矣。然考之《经》，杞朝而不称侯，以其不共于
朝也；介来而不谓朝，以其不能乎朝也。以至滕、薛、邾、
莒之侯皆以成国，而骎骎焉日趋于僻陋之域而不
自知。《春秋》或自侯而书“伯”、书“子”，或自子而书“人”、书“名”，
其不能国亦可知矣。独小邾自郳来之来，其国称卿，
则非成国也；其君称名，则未成君也；其朝称“来”，则未
成朝也。岂不甚微矣乎！而犁来之后，遂能以礼通于
诸侯，从齐桓以尊周室而受附庸之封。鲁僖以后，朝
我者四；晋悼以后会晋者二十，执玉端委而周旋于
彊邦大侯之间，从事于礼乐文物之盛，是可嘉也已。
故尝观我昭公十七年，小邾子来朝。于其燕也，有《菁
莪》之赋。叔孙昭子曰：“不可以国，其能久乎？”呜呼！藐然
之邾，偪而不倾，与《春秋》终始焉。是岂无所自来欤？